
ПРЕТПОСТАВКЕ РАЗВОЈА АЛТЕРНАТИВНОГ ОБРАЗОВАЊА У УСЛОВИМА ТРАНЗИЦИЈЕ
Апстракт. Полазећи од чињенице да већина европских земаља има вишедеценијско искуство у деловању алтернативних школа, у раду је приказано истраживање чији се циљ односио на сагледавање претпоставки развоја алтернативног образовања у Републици Србији. Примењени инструмент креиран је за потребе овог истраживања, а узорком је обухваћен 441 испитаник (наставници, родитељи и студенти педагогије). Добијени резултати показују да су испитаници, генерално посматрано, у малој мери информисани о алтернативним педагошким концепцијама. Резултати такође показују да, за разлику од значајног броја студената педагогије који изражавају позитиван став према потреби повећања алтернативних школа у Србији, већина наставника и родитеља је неодлучна по овом питању. Закључује се да је у циљу унапређивања квалитета образовања веома важно радити на информисању родитеља о алтернативним школама, као и на увођењу садржаја из подручја педагошког и школског плурализма у програме наставничких факултета.
Кључне речи: алтернативно образовање, демократизација друштва, педагошки плурализам, школски плурализам.
УВОД
Задњих деценија савремена друштва су се, суочавајући се са многим социјалним, политичким, економским и еколошким проблемима, нашла пред изазовима које је пред њих поставила глобализација, културни плурализам и демократија. У новим околностима је препознато да образовање има кључну улогу у пружању одговора на изазове које доносе глобалне развојне промене. Ипак, данас је присутно опште незадовољство квалитетом, радом и постигнућима школе. Ради се о томе да традиционални систем школства, његова организација и унутрашње уређење, престаје да буде функционалан и ефикасан, јер не стиже и по својој суштини не може да стигне да реагује на потребе и захтеве новог друштва (Ridl, 2003). Отуда се у многим земљама са развијеном демократијом, као запажена конкуренција доминантним образовним токовима које организује држава и као одговор на наведене оклоности, развија теорија и пракса алтернативног образовања.

Корени алтернативног образовања могу се наћи у покретима „реформске педагогије”, „новог образовања” или „прогресивног образовања”, који су се развијали од двадесетих година 20. века у Европи и Сједињеним Америчким Државама. Многи педагози су у овом периоду понудили своје педагошке концепције за побољшање образовног процеса и његовог оријентисања према потребама детета. У оквиру споменутих реформских покрета, а под утицајем образовних теоретичара и практичара као што су, на пример, Џон Дјуи (John Dewey), Рудолф Штајнер (Rudolf Steiner), Марија Монтесори (Maria Montessori), Хелен Паркхерст (Helen Parkhurst), Елен Кеј (Ellen Key), Овид Декроли (Ovide Decroly), Селестин Френе (Célestin Freinet), Адолф Феријер (Adolphe Ferrière), Александар С. Нил (Alexander S. Neill), истицан је значај наставе оријентисане ка ученику, образовања које ће бити ближе природи и потребама детета, педагогије активног учења, стицања употребљивих знања и вештина, развоја демократије у школи и друштву. Неки од модела реформских педагошких школа из прве половине 20. века данас су се, заједно са онима који су креирани од шездесетих и седамдесетих година 20. века, нашли под заједничким именитељем алтернативне школе (Milutinović, 2011).
Овде се отвара питање тумачења самог појма алтернативна школа који се у литератури дефинише на различите начине (Milutinović, 2011; Nagata, 2006; Raywid, 1999; Sliwka, 2008; Spevak, 2001). Неки аутори (Ridl, 2003) истичу да алтернативна може бити било каква школа или покрет у односу на други покрет или школу, зависно од аспекта, приступа или критеријума који се одабере као одређујући. Реч је о коришћењу појма алтернативна школа са ширег гледишта. Уже посматрано, увек су у питању само школе које су биле обележаване појмом алтернативне од седамдесетих година 20. века, у време незадовољства јавности садржајем и организацијом јавног школства и оснивања школа на основу представа неких друштвених група. Са тог гледишта приоритетни критеријум одређења појма алтернативна школа представља сама педагошка специфичност одређене образовне институције. Посматрано у овом контексту алтернативне су оне школе које карактерише образовање усмерено на дете и његову индивидуалност, иновативан и флексибилан курикулум у којем се полази од ученичких потреба и интересовања, партнерски однос у настави, активно учешће ученика, родитеља и интересних група у школском животу и развоју школе и тако даље. У том оквиру, алтернативно образовање подразумева оно образовање које се разликује од доминантних образовних токова које репрезентује држава, а може се реализовати и у јавним и у приватним школама.
Већина земаља Европске уније има вишедеценијско искуство у функционисању широког спектра алтернативних облика образовања. Велике, глобалне мреже школа посебне педагошке оријентације (на пример, школе Монтесори и Валдорф) коегзистирају упоредо са новим покретима у алтернативном образовању, као и са многим појединачним алтернативним школама, ширећи на тај начин школски и педагошки плурализам. Ради се о томе да је, осим школског плурализма који укључује целину политичких и организационих решења у систему образовања која треба да допринесу променама у демократском друштву, на европској школској сцени присутан и педагошки плурализам који укључује активности везане за организацију наставног процеса у школама, односно примену разноврсних теоријских оријентација (Krbec, 1999, стр. 269). Значајно је напоменути да су се, последње две деценије 20. века, за школе са ослонцем на реформску педагогију и алтернативне школе, заинтересовале и оне земље где је педагошки и школски плурализам био онемогућаван (Milutinović & Zuković, 2013). Тако се у литератури (Klus-Stanska & Olek, 1998; Kozakiewicz, 1992; Ridl, 2003; Sliwka & Istance, 2006; Spevak, 2001), истиче да су у свим државама у тзв. транзицији (бивше комунистичке државе) услови за теоријско расветљавање и практично увођење педагошког и школског плурализма настали после политичке демократизације и плурализације друштва након пада Берлинског зида, приближно крајем осамдесетих и почетком деведесетих година 20. века. У том смислу су у многим земљама централне и источне Европе (Мађарска, Пољска, Чешка Република, Словачка Република, Република Хрватска ...), образовне реформе покренуте процесима транзиције, политичке демократизације и плурализације друштва укључивале и оснивање алтернативних школа.

Алтернативно образовање у Србији
У нашој земљи, међутим, слични услови створили су се са значајним закашњењем, то јест практично на самом почетку 21. века. Законом о основном образовању и васпитању из 2013. године (Zakon o osnovnom obrazovanju i vaspitanju, 2013) уведен је термин „школа посебне педагошке оријентације”, те је омогућено оснивања приватне школе као школе посебне педагошке оријентације (Монтесори, Декроли, Штајнер и слични програми), када Министарство утврди да реализација њиховог програма обезбеђује остваривање стандарда за завршетак основног образовања. При томе, Законом је одређено да приватна школа као школа посебне педагошке оријентације мора да поседује сертификат међународно признатог удружења школа исте педагошке оријентације.
У том оквиру могло би се рећи да се у Србији алтернативно образовање (образовање у школама посебне педагошке оријентације), али и остваривање различитих педагошких решења у државним школама налази тек у повоју. Иако је Монтесори метод учења присутан у европским земљама већ читавих сто година, као прва и једина Монтесори школа у Србији „Монтесори основна школа” (http://www.meda.rs/skola/) је од 24. септембра 2012. године верификована од стране Министарства просвете, науке и технолошког развоја за обављање делатности основног образовања, за ученике првог, другог, трећег и четвртог разреда. Нешто дужу традицију деловања у Србији има алтернативна педагошка концепција према којој се ради у државним школама. Реч је о Корак по корак методологији којом се реализују национални образовни програми у предшколском и основношколском образовању у многим земљама Европе, Азије и Америке. Елементе Корак по корак методологије као образовне праксе усмерене на дете у Србији од школске 2002/03. године имплементира у основне школе (I-IV разред) Центар за интерактивну педагогију (http://www.cipcentar.org/), у оквиру Интернационалне Корак по корак асоцијације (International Step by Step Association ˗ ISSA), а у сарадњи са Институтом за отворено друштво (Open Society Institute) и Фондом за отворено друштво (Open Society Foundations). Ради унапређивања квалитета образовања у Србији, Центар за интерактивну педагогију континуирано ради на обучавању стручњака за примену елемената образовне праксе усмерене на дете, те на њиховом оснаживању за примену ISSA принципа квалитетне образовне праксе.
Када је реч о Штајнер педагогији, значајно је напоменути да у Србији не делује нити једна школа која примењује принципе Штајнер/Валдорф педагогије. Међутим, од септембра 2013. године у Србији је званично почео са радом Валдорф центар за подршку породици и Валдорф вртић. Такође, у Србији не делује нити једна Френеова или Декролијева школа. Међутим, слично као и у Републици Хрватској (Matijević, 2001) у данашњим државним школама у Србији наилазимо на неке елементе за које се, међу првима, залагао Селестин Френе. Његове идеје (на пример, наставни листови, рад ученика у групи, дечји слободни састави, школске кооперативе ˗ задруге, школска самоуправа), биле су присутне у школама на овим просторима и у претходном периоду, али није било уобичајено да се оне истичу као нека посебност.
У целини посматрано, општа тенденција која је нарочито утицала на облик школства у 20. веку је стално ширење демократизације образовања у смислу повећања разноврсности понуда образовних садржаја, метода и облика рада, као и организације могућности избора најразличитијих путева који воде освајању траженог образовања (Ridl, 2003, стр. 343). Оваква тенденција представља императив и за процес реформе образовања у Србији, што свакако намеће потребу прилагођавања актуелног школског система условима новог времена, али и потребу ослушкивања ставова различитих интересних група према развоју школског плурализма. Полазећи од става да релативно нова ситуација у нашој земљи претпоставља развијеност грађанске свести у погледу одговорног избора школе и образовања, у даљем тексту ће бити сагледана информисаност о алтернативним педагошким концепцијама и мишљења о потреби повећања броја алтернативних школа у Србији, и то из угла наставника, као директних актера васпитно-образовног процеса, родитеља као директних актера школског избора, као и из угла студената педагогије као будућих лидера и кључних дисеминатора идеје развоја педагошког и школског плурализма.
МЕТОД
Циљ и задаци истраживања. Циљ истраживања односи се на сагледавање претпоставки развоја алтернативног образовања у Републици Србији. Овако постављен циљ истраживања операционализован је кроз два истраживачка задатка:
1. Испитати како наставници, родитељи и студенти педагогије процењују свој ниво информисаности о различитим алтернативним педагошким концепцијама.
1.1 Испитати да ли постоје статистички значајне разлике у одговорима испитаника зависно од мерених социо-демографских карактеристика.

1.2 Испитати да ли постоје статистички значајне разлике у добијеним одговорима између наставника, родитеља и студената педагогије.

2. Испитати какво је мишљење наставника, родитеља и студената педагогије о потреби повећања броја алтернативних школа у Србији.

2.1 Испитати да ли постоје статистички значајне разлике у одговорима испитаника зависно од мерених социо-демографских карактеристика.

2.2 Испитати да ли постоје статистички значајне разлике у добијеним одговорима између наставника, родитеља и студената педагогије.

Инструмент истраживања. У циљу реализације постављених истраживачких задатака примењен је упитник који је конструисан за потребе овог истраживања
. Први део упитника чине питања о социо-демографским карактеристикама испитаника: наставници ˗ године радног стажа, тип наставе (разредна/предметна); родитељи ˗ ниво образовања и материјално стање породице; студенти педагогије - година студија (II/IV). Други део упитника односи се на питања којима се испитује самопроцена нивоа информисаности испитаника о одређеним алтернативним педагошким концепцијама (Монтесори педагогија, Френеова педагогија, Декроли педагогија, Штајнер педагогија и Корак по корак методологија). Самопроцена нивоа информисаности испитаника мерена је преко четворостепене скале Ликертовог типа (1 - нимало; 2 - мало; 3 - много: 4 ˗ веома много). Овим делом упитника обухваћено је и питање о томе да ли је потребно повећати број алтернативних школа у Србији, а своје мишљење о овом питању испитаници су изражавали одабиром једног од три понуђена одговора (1 - не; 2 - неодлучан/на сам; 3 - да). Поред опције понуђених одговора, дата је и опција да испитаници изнесу своје аргументе за одабрани одговор.
Узорак истраживања. Узорак истраживања чини 441 испитаник. Укупан узорак испитаника чине три групе подузорака: наставници разредне и предметне наставе (N=153), родитељи чија деца похађају основну школу (N=189) и студенти педагогије са Филозофског факултета у Новом Саду (N=99). Детаљан приказ структуре узорка према мереним социо-демографским карактеристикама приказан је у Табели бр. 1.

Табела 1. Опис структуре узорка истраживања
	НАСТАВНИЦИ
	
	N
	%

	
	године радног стажа 
	Мање од 5 година
	24
	15,7

	
	
	5 до 15 година
	53
	34,6

	
	
	Више до 15 година
	76
	49,7

	
	тип наставе
	Разредна настава
	70
	45,8

	
	
	Предметна настава
	83
	54,2

	РОДИТЕЉИ
	
	N
	%

	
	ниво образовања родитеља 
	основна школа
	8
	4,2

	
	
	средња школа
	72
	38,1

	
	
	виша, висока школа
	99
	52,4

	
	
	магистратура, докторат
	10
	5,3

	
	процењено материјално стање породице
	добро
	53
	28

	
	
	средње
	127
	67,2

	
	
	лоше
	9
	4,8

	СТУДЕНТИ ПЕДАГОГИЈЕ
	
	N
	%

	
	Година студија
	II година
	54
	54,5

	
	
	IV година
	45
	45,5

	

	
	


Ток истраживања и статистичка обрада. Истраживање је обављено у основним школама са територије града Новог Сада и на Одсеку за педагогију, Филозофског факултета, Универзитета у Новом Саду. За статистичку обраду података примењен је софтверски пакет SPSS 12.0. У оквиру дескриптивне статистике мерене су просечне вредности (аритметичка средина) и мере дисперзије резултата (стандардна девијација). У циљу  анализе статистичке значајности разлика примењен је t-тест и χ² тест и једносмерна анализа варијансе (F- тест), као и Post hoc анализа (Scheffeovi тестови).
РЕЗУЛТАТИ ИСТРАЖИВАЊА
Информисаност о алтернативним педагошким концепцијама
На основу анализе добијених одговора о нивоу информисаности о одређеним алтернативним педагошким концепцијама (Монтесори педагогија, Корак по корак методологија, Штајнер педагогија, Декроли педагогија и Френеова педагогија) утврђено је да, посматрано на нивоу читавог узорка, просечан скор износи M=1,8 уз SD=0,8. То значи да су испитаници, генерално посматрано, у малој мери информисани о наведеним алтернативним педагошким концепцијама. У Табели бр. 2 дат је детаљан приказ просечних скорова према групама испитаника.  

Табела 2. Ниво информисаности испитаника о алтернативним педагошким концепцијама
	Алтернативна педагошка концепција
	Наставници
	Родитељи
	Студенти педагогије

	
	M
	SD
	M
	SD
	M
	SD

	Монтесори педагогија
	2,3
	0,9
	1,7
	0,8
	2,5
	0,8

	Корак по корак
	2,4
	0,8
	1,9
	0,9
	2,0
	0,8

	Штајнер педагогија
	1,7
	0,7
	1,4
	0,7
	1,6
	0,7

	Декроли педагогија
	1,5
	0,7
	1,4
	0,6
	1,8
	0,7

	Френеова педагогија
	1,5
	0,7
	1,4
	0,6
	1,9
	0,9

	
	M=1,9 SD=0,8
	M=1,6  SD=0,7
	M=2,0  SD=0,8


Резултати добијени на узорку наставника показују да средња вредност аритметичке средине износи M=1,9 уз SD=0,8, што значи да испитани наставници процењују да су мало информисани о алтернативним педагошким концепцијама. Наставници су у највећој мери информисани о Корак по корак методологији (M=2,4 уз SD=0,8) и Монтесори педагогији (M=2,3 уз SD=0,9), док су добијени просечни скорови код преостале три алтернативне педагошке концепције знатно нижи (Табела 2).
Резултати добијени на узорку родитеља показују да средња вредност аритметичке средине износи M=1,6 уз SD=0,7, те се може констатовати да већина испитаних родитеља процењује да је веома мало информисана о наведеним алтернативним педагошким концепцијама (Табела 2). Наиме, родитељи су у малој мери информисани о Корак по корак методологији (M=1,9 уз SD=0,9) и Монтесори педагогији (M=1,7 уз SD=0,8), док добијени просечни скорови код преостале три алтернативне педагошке концепције показују да највећи број родитеља уопште није информисан о њима.
Резултати добијени на узорку студената педагогије показују да средња вредност аритметичке средине износи M=2,0 уз SD=0,8, те се може констатовати да већина испитаних студената педагогије процењује да је мало информисана о наведеним алтернативним педагошким концепцијама (Табела 2). У нешто већој мери су информисани о Монтесори педагогији (M=2,5 уз SD=0,8) и Корак по корак методологији (M=2,0 уз SD=0,8), док је ниво информисаности за преостале три алтернативне педагошке концепције релативно низак.
Разлике у одговорима испитаника зависно од мерених социо-демографских карактеристика. Испитивањем разлика у нивоу информисаности наставника о наведеним алтернативним педагошким концепцијама зависно од дужине радног стажа, утврђено је да статистички значајне разлике постоје само у односу на Корак по корак методологију (F(139.2)=5.34, p<.01), и то између наставника с најкраћим и најдужим радним стажом, при чему више скорове остварују наставници с најдужим радним стажом. 
Када је реч о варијабли која се односи на тип наставе, утврђено је да постоје разлике у односу на информисаност о наведеним алтернативним педагошким концепцијама, осим о Штајнер педагогији, при чему треба нагласити да су разлике о информисаности о Декроли педагогији маргинално значајне (Табела 3). Добијене вредности показују су наставници разредне наставе у већој мери информисани о алтернативним педагошким концепцијама, у односу на наставнике предметне наставе.
Табела 3. Разлике у информисаности наставника о  алтернативним педагошким концепцијама с обзиром на тип наставе
	Алтернативна педагошка концепција
	Тип наставе
	M
	SD
	t
	df
	p

	Монтесори педагогија
	Разредна
	2,54
	0,83
	3,65
	139
	,000

	
	Предметна
	2,03
	0,83
	
	
	

	Корак по корак
	Разредна
	2,65
	0,71
	3,02
	139
	,003

	
	Предметна
	2,24
	0,88
	
	
	

	Штајнер педагогија
	Разредна
	1,73
	0,79
	1,08
	137
	,282

	
	Предметна
	1,59
	0,68
	
	
	

	Декроли педагогија
	Разредна
	1,59
	0,77
	1,82
	137
	,072

	
	Предметна
	1,39
	0,57
	
	
	

	Френеова педагогија
	Разредна
	1,70
	0,85
	2,28
	135
	,024

	
	Предметна
	1,42
	0,57
	
	
	


Тестирањем разлика о нивоу информисаности родитеља с обзиром на ниво њиховог образовања, утврђено је да постоје статистички значајне разлике у нивоу информисаности о Корак по корак методологији (t(174)= -2.07, p<.05), при чему су родитељи вишег нивоа образовања (M=2,0, SD=0,9) информисанији од родитеља нижег нивоа образовања (M=1,7, SD=0,8). Такође, утврђено је да постоје и маргинално значајне разлике у нивоу информисаности о Штајнер педагогији (t(171)= -1,68, p=.09), у истом смеру у којем родитељи с вишим нивоом образовања остварују више скорове (M=1,5, SD=0,7) од родитеља с нижим нивоом образовања (M=1,3, SD=0,6).
Када је реч о варијабли која се односи на процењено материјално стање породице, нису добијене статистички значајне разлике у процени родитеља о нивоу информисаности о наведеним алтернативним педагошким концепцијама (Монтесори педагогија: t(173)=.57, p=.58; Корак по корак методологија: t(173)= -.28, p=.78; Штајнер педагогија: t(170)=.06, p=.96; Декроли педагогија: t(172)=.26, p=.80; Френеова педагогија: t(171)= -.30, p=.76). При томе, треба нагласити да је већина родитеља проценила материјално стање своје породице у домену осредњег.

Посматрано на нивоу узорка студената педагогије, анализом t-теста утврђено је да постоје статистички значајне разлике у нивоу информисаности студената педагогије о наведеним алтернативним педагошким концепцијама с обзиром на годину студија (Табела 4). Добијени резултати показују да су студенти IV године у већој мери, у односу на студенте II године студија педагогије, информисани о наведеним алтернативним педагошким концепцијама.
Табела 4. Разлике у информисаности студената педагогије о алтернативним педагошким концепцијама с обзиром на годину студија
	Алтернативна педагошка концепција
	Год. студија
	M
	SD
	t
	df
	p

	Монтесори педагогија
	II
	1,94
	0,60
	-10,52
	91
	,000

	
	IV
	3,18
	0,53
	
	
	

	Корак по корак
	II
	1,60
	0,61
	-5,37
	90
	,000

	
	IV
	2,38
	0,78
	
	
	

	Штајнер педагогија
	II
	1,33
	0,48
	-4,73
	91
	,000

	
	IV
	1,96
	0,77
	
	
	

	Декроли педагогија
	II
	1,42
	0,58
	-6,22
	91
	,000

	
	IV
	2,22
	0,67
	
	
	

	Френеова педагогија
	II
	1,46
	0,54
	-6,61
	91
	,000

	
	IV
	2,42
	0,84
	
	
	


Разлике у одговорима између родитеља, наставника и студената педагогије. Испитивање значајности разлика у одговорима између родитеља, наставника и студената педагогије вршено је путем примене једносмерне анализе варијансе. Резултати који су приказани у Табели бр. 5 показују да постоје статистички значајне разлике између испитиваних група у односу на процену информисаности о свим наведеним алтернативним педагошким концепцијама. 
Табела 5. Разлике између родитеља, наставника и студената у процени информисаности о алтернативним педагошким концепцијама
	Алтернативна педагошка концепција 
	       F
	df1
	df2
	p

	Монтесори педагогија
	33,03
	2
	409
	,000

	Корак по корак
	20,35
	2
	408
	,000

	Штајнер педагогија
	  4,96
	2
	402
	,007

	Декроли педагогија
	11,00
	2
	406
	,000

	Френеова педагогија
	17,16
	2
	403
	,000


Post hoc Scheffeovi тестови су показали да у случају информисаности о Монтесори педагогији, статистички значајне разлике постоје између родитеља и остале две групе испитаника (p<.001), и то тако што родитељи остварују ниже скорове у односу на наставнике и студенте. Разлика између наставника и студената је на граници значајности (p=.052), при чему студенти имају више скорове. Када је реч о информисаности о Корак по корак методологији, утврђено је да статистички значајне разлике постоје између наставника и остале две групе испитаника (p<.001), и то тако што наставници остварују више скорове у односу на родитеље и студенте педагогије. Између студената и родитеља нема значајних разлика у информисаности о овој алтернативној педагошкој концепцији. У случају информисаности о Штајнер педагогији, статистички значајне разлике постоје само између наставника и родитеља (p<.05), при чему наставници остварују више скорове. Разлике између родитеља и студената се могу схватити као маргинално значајне (p=.069), при чему студенти остварују више скорове. На питање о информисаности о Декроли и Френеовој педагогији, утврђено је да значајно више скорове остварују студенти у односу на наставнике и родитеље (p<.001).
Мишљење испитаника о потреби повећања броја алтернативних школа у Србији
На основу добијених одговора о потреби повећања броја алтернативних школа у Србији, утврђено је да просечан скор на нивоу укупног узорка износи M=2,1, уз SD=0,7, што значи да је већина испитаника који су обухваћени овим истраживањем неодлучна по овом питању. Одговори добијени на нивоу појединачних група испитаника приказани су у Табели бр. 6.

Табела 6. Одговори испитаника на питање о потреби повећања броја алтернативних школа у Србији
	
	Да ли треба повећати број алтернативних школа у Србији?
	

	
	Не
	Неодлучан/на сам
	Да
	Не-достајући
	

	
	f
	%
	f
	%
	f
	%
	f
	%
	M
	SD

	Наставници
	37
	24,2
	70
	45,8
	45
	29,4
	1
	0,7
	 2,05
	0,7

	Родитељи
	56
	29,6
	85
	45
	45
	23,8
	3
	1,6
	1,9
	0,7

	Студенти педагогије
	5
	 5,1
	26
	26,3
	68
	68,7
	0
	0
	2,6
	0,6


Када је реч о мишљењу наставника разредне и предметне наставе, добијени одговори су у домену налаза добијеног на нивоу укупног узорка. Већина испитаних наставника (45,8%) је изабрала опцију „неодлучан/на сам”, односно нема јасно изражен став о томе да ли је потребно повећати број  алтернативних школа у Србији. Међутим, није занемарљив број наставника (око 30%) који сматрају да број тих школа у Србији треба повећати, док негативан став према овом питању истиче око 24% наставника.
Резултати добијени на узорку родитеља показују да је већина испитаних родитеља (45%) неодлучна по питању потребе повећања броја алтернативних школа у Србији. Међутим, расподела позитивних и негативних одговора ове групе испитаника је супротна у односу на наставнике, јер око 30% родитеља сматра да не треба повећавати број алтернативних школа у Србији, док позитиван став према овом питању показује око 24% родитеља.

За разлику од претходне две групе испитаника, већина студената педагогије (68,7%) је мишљења да треба повећати број алтернативних школа у Србији. Неодлучан став по овом питању исказало је 26,3% студената педагогије, док је 5,1% њих мишљења да број алтернативних школа у Србији не треба повећавати. 
Разлике у одговорима испитаника зависно од мерених социо-демографских карактеристика. Анализом χ2 теста утврђено је да нема статистички значајних разлика у одговорима наставника с обзиром на дужину радног стажа (χ2(4)=4,60, p=.33), као ни с обзиром на тип наставе коју предају - разредна или предметна настава (χ2(2)=0,22, p=.99). Такође, утврђено је да нема статистички значајних разлика у одговорима родитеља с обзиром на ниво њиховог образовања (χ2(2)=1,03, p=.60), као ни с обзиром на процењено материјално стање њхове породице (χ2(2)=3,23, p=.20). 

На нивоу узорка студената педагогије утврђено је да постоје маргинално значајне разлике између студената II и IV године (χ2(2)=5,11, p=.08). Наиме, иако се већина студената слаже да број алтернативних школа у Србији треба повећати, значајно већи број студената II године педагогије је неодлучан по овом питању, док су студенти IV године педагогије дали већи број подржавајућих одговора (Табела 7).
Табела 7. Разлике у одговорима студената педагогије о потреби повећању броја алтернативних школа с обзиром на годину студија
	
	Да ли треба повећати број алтернативних школа у Србији?
	

	
	Не
	Неодлучан сам
	Да
	Укупно

	Година студија
	II
	f
	4
	18
	32
	54

	
	
	% 
	7,4%
	33,3%
	59,3%
	100,0%

	
	IV
	f
	1
	8
	36
	45

	
	
	% 
	2,2%
	17,8%
	80,0%
	100,0%

	Укупно
	f
	5
	26
	68
	99

	
	% 
	5,1%
	26,3%
	68,7%
	100,0%


Разлике у одговорима између родитеља, наставника и студената педагогије. Анализом χ2 теста утврђено је да постоје статистички значајне разлике у добијеним одговорима између наставника, родитеља и студената педагогије (χ2(4)=63,72, p<.001). Статистички значајне разлике постоје између студената педагогије и остале две групе испитаника, јер већина студената педагогије има позитивно мишљење о потреби повећања броја алтернативних школа у Србији, док је већина наставника и родитеља неодлучна по овом питању (видети резултате приказане у Табели 6).
ДИСКУСИЈА
У настојању да се сагледају претпоставке развоја алтернативног образовања у Србији, у овом раду испитивана је самопроцена нивоа информисаности наставника, родитеља и студената педагогије о алтернативним педагошким концепцијама које су данас најзаступљеније у западноевропским државама са развијеним педагошким и школским плурализмом (Монтесори педагогија, Корак по корак методологија, Штајнер педагогија, Декроли педагогија и Френеова педагогија). Резултати истраживања показују да испитаници, генерално посматрано, процењују да су у малој мери информисани о наведеним алтернативним педагошким концепцијама, што је вероватно резултат општег стања (не)деловања алтернативних педагогија на образовној сцени у Србији.
Добијени резултати о нивоу информисаности наставника о алтернативним педагошким концепцијама показују да наставници процењују да су у највећој мери информисани о Корак по корак методологији и Монтесори педагогији. Испитивање разлика у нивоу информисаности наставника у односу на мерене социо-демографске варијабле показује да постоје статистички значајне разлике у одговорима наставника само у односу на Корак по корак методологију, где више скорове остварују наставници с најдужим радним стажом. Добијене вредности показују да наставници разредне наставе процењују да су у већој мери информисани о алтернативним педагогијама, у односу на наставнике предметне наставе. Овај налаз био је очекиван, будући да се елементи Корак по корак методологије, као образовне праксе усмерене на дете, имплементирају у Србији од школске 2002/03. године, али само на нивоу разредне наставе. Општи налаз да наставници процењују да су мало информисани о алтернативним педагошким концепцијама указује на потребу увођења садржаја из подручја педагошког и школског плурализма у програме, како учитељских, тако и наставничких факултета.
Резултати који су добијени на нивоу узорка родитеља показују да већина испитаника процењује да је веома мало информисана о алтернативним педагошким концепцијама. На основу испитивања разлика у нивоу информисаности родитеља с обзиром на ниво њиховог образовања утврђено је да постоје статистички значајне разлике у односу на процену информисаности о Корак по корак методологији и маргинално значајне разлике у односу на процену информисаности о Штајнер педагогији. Показало се да су родитељи вишег нивоа образовања информисанији од родитеља нижег нивоа образовања, што је у складу са резултатима истраживања у Сједињеним Америчким Државама (Teske, Fitzpatrick, & Kaplan, 2006). У овом контексту значајно је напоменути да анализа стања у Словачкој Републици (Matulčikova, 2003) показује да актуелни проблем школског избора представља недостатак искуства родитеља у одлучивању и приликом избора школе за децу од понуђених типова школа које су често привлачне, али за њих недовољно познате. Реч је о томе да, у условима постојања доступности избора врсте образовања, избор може да допринесе повећању квалитета образовања само уколико родитељи доносе добре одлуке засноване на информацијама.
Када се резултати спроведеног истраживања на нивоу узорка наставника и родитеља упореде са резултатима сличног истраживања које је спроведено након петнаестак година постојања алтернативних школа у Републици Хрватској (Rajić, 2008), могу се констатовати велике сличности. Наиме, истраживање у Републици Хрватској је показало да наставници предметне и разредне наставе, као и родитељи мало познају алтернативне педагошке концепције. Значајно је напоменути да у Републици Хрватској тренутно делују три алтернативне основне школе (две Валдорф школе и једна Монтесори школа), а да је Министарство знаности, образовање и спорта Републике Хрватске 2012. године дало сагласност и за извођење алтернативног образовања према моделу демократских школа у складу са прописима Наставног плана и програма за основну школу.

Када је реч о нивоу информисаности студената педагогије о алтернативним педагошким концепцијама, може се констатовати нешто повољнија слика у односу на ниво информисаности наставника и родитеља, с тим што студенти IV године процењују да су информисанији о наведеним алтернативним педагогијама у односу на студенте II године студија педагогије. Сличан налаз добијен је и код питања о потреби повећања броја алтернативних школа у Србији. Наиме, значајан број студената педагогије изражава позитиван став према развоју алтернативног образовања, што је посебно изражено у одговорима добијеним од стране студената IV године студија. Студенти педагогије, посебно на вишим годинама студија (након изучавања садржаја из подручја школског и педагошког плурализма), рачунају на многе предности које произлазе из примене политике школског избора. Квалитативна анализа одговора студената показује да је реч, пре свега, о уверењу да се у алтернативним школама у већој мери реализује образовна пракса усмерена ка детету, да повећање броја алтернативних школа отвара могућност да родитељи одаберу ону школу за коју мисле да је најбоља за њихово дете, као и да плурализација школског система ствара конкуренцију међу образовним институцијама чиме постаје средство повећања квалитета образовања.
За разлику од студената педагогије, већина наставника и родитеља је неодлучна по питању потребе повећања броја алтернативних школа у Србији. Квалитативна анализа одговора наставника и родитеља показује да један од кључних разлога њихове неодлучности представља неинформисаност о деловању алтернативних школа. Осим тога, и наставници и родитељи у великој мери верују да алтернативне школе нису доступне свима и да постоји опасност од продубљивања класних и социјалних неједнакости, да државне школе треба да обезбеде одговарајући квалитет образовања, те изражавају сумњу у квалитет образовања који пружају алтернативне школе.

Узимајући у обзир чињеницу да је на овим просторима у претходним периоду у образовној политици била доминантна концепција државног (јавног) образовања, као и текуће политичке, друштвене и економске оквире наше земље, неодлучност већине наставника и родитеља по питању потребе оснивања већег броја алтернативних школа није неочекивана. Квалитативна анализа одговора наставника и родитеља указује да осим неинформисаности о деловању алтернативних школа, узрок њихове неодлучности по овом питању представља и бојазан да ће ове школе пружити предности и погодности деци родитеља виших и имућнијих класа. Чини се да оваква схватања нису без основа, јер Законом о основном образовању и васпитању из 2013. године (Zakon o osnovnom obrazovanju i vaspitanju, 2013) у Србији није предвиђено буџетско потпомогање школа посебне педагошке оријентације.
ЗАКЉУЧАК
Једно од основних обележја друштава утемељених на плуралистичким оријентацијама јесте да у свим подручјима живота, па и у области школства нуди алтернативу. У том контексту транзициони период у Србији захтева да се уз политички плурализам креирају услови и за развој педагошког и школског плурализма (Zuković & Milutinović, 2013). Реч је о томе да алтернативне школе могу да креирају одговарајуће услове како би се задовољиле оне образовне потребе које не могу да се задовоље у оквиру државне школе. Осим тога, алтернативне школе, заједно са доминантним типом школе, битно проширују варијабилност понуде образовних институција (Spevak, 2001), омогућавајући успостављање конструктивне конкуренције међу школама (Milutinović, 2011). Никако не треба занемарити ни утицај који алтернативне школе могу имати на државне школе, служећи као модел за ширу обнову доминантних образовних токова. У литератури (Sliwka, 2008) се истиче да су, у одређеној мери, алтернативне школе већ одиграле ту улогу, будући да су многе наставне стратегије и технике процењивања које су развијене у оквиру њих оствариле утицај на наставу и учење у јавним школским системима широм света.
Узимајући у обзир све наведено, чини се да информисање о алтернативним педагогијама, како наставника, тако и родитеља, може деловати подстицајно у правцу отклањања маргиналне улоге алтернативног школства у образовном систему. Ради се о томе да постојање алтернативних школа или школа посебне педагошке оријентације захтева информисане кориснике који ће разумети суштину и природу понуђених педагошких концепција које се остварују у алтернативним школама. У том оквиру, побољшавање услова за одговорно одлучивање родитеља, те упознавање наставника о алтернативним педагогијама, уз истовремено остављање простора за њихову креативност, треба да чини део програма подршке педагошким иновацијама. Такви програми подршке алтернативним педагогијама би свакако потпомогли развој школског и педагошког плурализма који може да има важну улогу у развоју образовног система Србије у целини. Посматрано у контексту транзиционих промена у нашој земљи, а ради грађења властите перспективе, веома су значајна искуства других земаља у транзицији које су придружене Европској унији, како би се на почетку промишљања и прихватања алтернативног образовања у укупној образовној политици Србије избегло понављање сличних странпутица.

Резиме.
Општа тенденција која је нарочито утицала на облик школства у 20. веку је стално ширење демократизације образовања у смислу повећања разноврсности понуда образовних садржаја, метода и облика рада, као и организације могућности избора најразличитијих путева који воде освајању траженог образовања (Ridl, 2003, стр. 343). Оваква тенденција представља императив и за процес реформе образовања у Србији, што свакако намеће потребу прилагођавања актуелног школског система условима новог времена, али и потребу ослушкивања ставова различитих интересних група према развоју школског плурализма. Полазећи од чињенице да већина европских земаља има вишедеценијско искуство у деловању алтернативних школа, у раду је приказано истраживање чији се циљ односио на сагледавање претпоставки развоја алтернативног образовања у Републици Србији. Примењени инструмент креиран је за потребе овог истраживања, а узорком је обухваћен 441 испитаник (наставници, родитељи и студенти педагогије).
Резултати истраживања показују да испитаници, генерално посматрано, процењују да су у малој мери информисани о наведеним алтернативним педагошким концепцијама, што је вероватно резултат општег стања (не)деловања алтернативних педагогија на образовној сцени у Србији. Добијени резултати о нивоу информисаности наставника о алтернативним педагошким концепцијама показују да наставници процењују да су у највећој мери информисани о Корак по корак методологији и Монтесори педагогији. Резултати који су добијени на нивоу узорка родитеља показују да већина испитаника процењује да је веома мало информисана о алтернативним педагошким концепцијама. Када је реч о нивоу информисаности студената педагогије о алтернативним педагошким концепцијама, може се констатовати нешто повољнија слика у односу на ниво информисаности наставника и родитеља, с тим што студенти IV године процењују да су информисанији о наведеним алтернативним педагогијама у односу на студенте II године студија педагогије. Резултати такође показују да, за разлику од значајног броја студената педагогије који изражавају позитиван став према потреби повећања алтернативних школа у Србији, већина наставника и родитеља је неодлучна по овом питању. Закључује се да је у циљу унапређивања квалитета образовања веома важно радити на информисању родитеља о алтернативним школама, као и на увођењу садржаја из подручја педагошког и школског плурализма у програме наставничких факултета.
( Рад је настао у оквиру пројеката „Квалитет образовног система Србије у европској перспективи“ (179010) и „Педагошки плурализам као основа стратегије образовања“ (179036) које у периоду од 2011. до 2014. године финансира Министарство просвете, науке и технолошког развоја Републике Србије.


� Инструмент је конструисан према моделу сличног инструмента који је примењен на територији Републике Хрватске (Rajić, 2008), с тим што су одређена питања модификована и прилагођена у складу са специфичностима актуелног образовног контекста Републике Србије.

